O‘zbekiston va Qozogʻiston Prezidentlarining telefon orqali muloqoti boʻlib oʻtdi

01.12.2020
O‘zbekiston Respublikasi Prezidenti Shavkat Mirziyoyev Qozogʻiston Respublikasi Prezidenti Qasim-Jomart Toqayev bilan telefon orqali muloqot qildi.
Davlatimiz rahbari Qozogʻistonning koʻp millatli xalqini davlat bayrami – Birinchi Prezident kuni bilan samimiy qutlab, tinchlik, farovonlik va ravnaq tiladi.
Suhbat chogʻida O‘zbekiston va Qozogʻiston oʻrtasidagi doʻstlik, yaxshi qoʻshnichilik va strategik sheriklik munosabatlarini mustahkamlashning dolzarb masalalari koʻrib chiqildi. Amaliy hamkorlikka oid qoʻshma loyiha va dasturlarni, avvalo, savdo-iqtisodiy, investitsiyaviy va gumanitar sohalarda ilgari surishga alohida e’tibor qaratildi.
Prezidentlar xalqaro kun tartibini, jumladan, shu oyda O‘zbekiston Respublikasi raisligida boʻlib oʻtadigan MDH sammitiga tayyorgarlik koʻrish masalalarini ham muhokama qildilar. Hamdoʻstlik va boshqa mintaqaviy hamda global tuzilmalar doirasidagi yaqin muloqotni davom ettirishga tayyor ekanliklarini ta’kidladilar.
Suhbat soʻngida qardosh mamlakatlarimiz oʻrtasidagi keng koʻlamli hamkorlikni rivojlantirishga ikki tomonning ham intilishi qat’iy ekani tasdiqlandi.